
I. NECESITATEA EXTINDERII COMPETENŢELOR PARLAMENTULUI

La 18 mai 2006, Adunarea Naţională a Franţei a adoptat  propunerea legislativă constituţională privind modificarea art.34
 din Constituţie în scopul extinderii competenţelor Parlamentului.

 „Articol unic

Primul alineat al articolului 34 din Constituţie se formulează astfel:

„Parlamentul votează legea. El controlează aplicarea acesteia şi îi evaluează rezultatele în condiţiile prevăzute de legea organică.”

La aceiaşi dată, propunerea a fost transmisă la Senat, unde, în prezent, se află în procedură legislativă. 

Această iniţiativă legislativă nu reprezintă consecinţa frământărilor din viaţa politică, ci constituie un răspuns la  anumite probleme apărute ca urmare a aplicării tardive/incomplete a legilor adoptate
 sau a numărului limitat de instrumente de evaluare puse la dispoziţia Parlamentului anterior începerii examinării proiectelor de lege.

In raportul privind această propunere legislativă
, Comisia parlamentară pentru legi constituţionale, legislaţie şi administrare generală a Republicii din cadrul Adunării Naţionale a subliniat necesitatea îmbunătăţirii procedurilor de urmărire şi evaluare a aplicării legilor în scopul eficientizării activităţii de legiferare şi al diminuării „inflaţiei legislative”/„inflaţiei normative”.
Încă din 2002, Preşedintele Republicii a recomandat Parlamentului (în mesajul adresat cu ocazia realegerii sale) „să-şi creeze cu adevărat mijloace de evaluare a acţiunii publice”, întrucât „cei care votează legea trebuie să se asigure că Guvernul şi administraţia o aplică în mod corespunzător”.  

 De-a lungul timpului, au existat numeroase tentative ale Parlamentului şi ale Guvernului de a îmbunătăţi procedura de aplicare a legilor şi de realizare a  evaluării sistematice a rezultatelor acestora.
În cadrul  Parlamentului

Procedurile clasice de control parlamentar – întrebările orale/scrise adresate iniţiatorilor, constituirea, de către comisiile permanente, de misiuni de informare pentru anumite proiecte de lege -  nu răspund suficient exigenţelor unei urmăriri sistematice a aplicării legilor. Nici tehnica solicitării, de la Guvern, de rapoarte privind aplicarea unei dispoziţii/ansamblu de dispoziţii nu şi-a dovedit eficienţa întrucât transmiterea acestui tip de raport este, în practică, pur facultativă,  depunerea rapoartelor nu este supusă unui control sistematic, iar refuzul elaborării/transmiterii acestora nu atrage aplicarea de sancţiuni.


În cadrul Adunării Naţionale, au fost lansate (în 1979 şi 1988) două iniţiative referitoare la urmărirea aplicării legilor de către comisiile permanente; ambele au rămas fără urmări, întrucât comisiile nu putut integra în calendarul activităţilor lor această sarcină nouă.


Un anumit progres în domeniu s-a înregistrat după introducerea, în februarie 2004, în Regulamentul Adunării Naţionale a alin.8, art.86, conform căruia „…după expirarea unui termen de 6 luni de la intrarea în vigoare a unei legi a cărei aplicare impune publicarea de texte normative, deputatul-raportor sau, în absenţa acestuia, un alt deputat desemnat de comisia competentă, prezintă un raport privind aplicarea legii respective. Raportul face referire la textele normative publicate şi la circularele emise pentru punerea în aplicare a legii respective, precum şi la dispoziţiile legii care nu au făcut obiectul textelor de aplicare necesare. În acest ultim caz, raportorul va fi audiat de comisie după alte 6 luni”. 
Dar acest dispozitiv există doar la Adunarea Naţională şi este apreciat ca insuficient pentru exercitarea unui control veritabil al aplicării legilor adoptate. 


De aproape 20 de ani, Senatul şi-a creat un dispozitiv specific care constă în realizarea bilanţului aplicării legilor în cadrul unui raport anual prezentat Conferinţei Preşedinţilor
; instituirea acestui dispozitiv nu a condus, însă, la modificarea semnificativă a practicilor guvernamentale şi administrative în domeniu.

În vederea îmbunătăţirii sistemului de urmărire a aplicării legii şi de evaluare a impactului legislaţiei, în anul 1996, a fost înfiinţat Biroul parlamentar de evaluare a legislaţiei, structură comună celor două Camere, compusă din delegaţia Adunării Naţionale şi delegaţia Senatului. Misiunea Biroului este aceea de a colecta informaţii şi de a elabora studii de evaluare a impactului legilor adoptate asupra la situaţiilor concrete pe care le reglementează. Dar, se pare că această structură „nu şi-a găsit ritmul de croazieră şi nici nu a răspuns aşteptărilor care i-au justificat înfiinţarea”
. Mai mult decât atât, în anul 2003,  s-a evocat posibilitatea desfiinţării acestui birou, întrucît  „pe de o parte regulile referitoare la componenţa sa fac dificilă reunirea membrilor şi, pe de altă parte, activitatea atât de importantă de evaluare a legilor, se realizează prin alte canale”
.

În cadrul Guvernului

Guvernul a depus eforturi deosebite pentru accelerarea procesului de elaborare a textelor de executare a legilor. Astfel, Circulara din 1 iunie 1990 (reluată şi consolidată prin Circularele din ianuarie 1993 şi ianuarie 1997) referitoare la regulile de elaborare, semnare şi publicare a textelor în Jurnalul Oficial prevede obligaţia ministerului iniţiator de a transmite Secretariatului general al Guvernului, odată cu depunerea proiectului de lege, calendarul previzional al elaborării decretelor de aplicare a legii (într-un termen de maximum 6 luni). Dar acest obiectiv nu a putut fi atins în totalitate din motive care ţin atât de dificultăţi procedurale/deficienţe de organizare administrativă, cât şi de dificultăţi legate de complexitatea proiectului normativ în cauză, de evoluţia situaţiei de fapt/a mediului juridic, de impreciziile/ambiguităţile textului legislativ sau de obstacolele politice apărute.


Paralel cu eforturile de reducere a termenelor de publicare a decretelor de aplicare a legilor, Guvernul a luat măsuri pentru integrarea în procesul de elaborare a iniţiativelor legislative, a unei evaluări mai riguroase şi mai complete a costurilor şi a avantajelor acestora. Astfel, prin Circulara din noiembrie 1995 a fost introdusă, cu titlu experimental, obligaţia iniţiatorilor de a prezenta  proiectele de lege/principalele proiecte de decret împreună cu raportul de evaluare a avantajelor preconizate şi a incidenţei asupra forţei de muncă, a resurselor financiare publice şi a complexităţii ordonanţării juridice. Mecanismul a fost consolidat prin Circulara din 26 ianuarie 1998 conform căreia fiecare proiect de lege/proiect de decret depus trebuie însoţit de un studiu de impact care să analizeze a priori efectele administrative, juridice, sociale, economice şi bugetare ale măsurii propuse. 

Dispozitivele instituite de Guvern nu au constituit însă o soluţie satisfăcătoare pentru eliminarea deficienţelor constatate în aplicarea/evaluarea legilor, întrucât acestea nu au caracter constrângător, iar funcţionarea lor se bazează pe mecanismul greoi al coordonării interministeriale/participării efective a tuturor ministerelor implicate/autodisciplinei administraţiilor. 

Respectarea, cel puţin parcimonioasă, a art.67 din Legea nr.1343/2004 privind simplificarea legislaţiei demonstrează că însăşi legea nu reuşeşte să determine accelerarea procesului de elaborare a textelor de aplicare a dispoziţiilor legale.  Conform articolului menţionat, „În termen de 6 luni de la data intrării în vigoare a unei legi, Guvernul trebuie să prezinte Parlamentului un raport privind punerea acesteia în aplicare. În raport trebuie menţionate textele normative publicate şi circularele emise pentru punerea în practică a legii respective, precum şi, atunci când este cazul, dispoziţiile legii care nu au făcut obiectul textelor de aplicare necesare, cu indicarea motivelor în acest sens”. Prezentarea rapoartelor de aplicare şi evaluare a legii se face însă cu mare întârziere. Astfel, în anul parlamentar 2004/2005, dintr-un număr necesar de 30 de rapoarte, Guvernul  a prezentat un singur raport, iar în anul parlamentar 2005/2006, în luna iunie 2006, dintr-un număr de 134 fuseseră depuse 21 de rapoarte.

Întrucât eforturile depuse de Parlament şi de Guvern pentru îmbunătăţirea urmăririi aplicării legilor şi a evaluării implementării acestora nu au avut rezultatele preconizate, s-a considerat  necesară introducerea unei noi dispoziţii constituţionale care să completeze competenţa de legiferare a Parlamentului cu cea de control/evaluare a aplicării legii. 

Conform Raportului Comitetului consultativ pentru revizuirea Constituţiei
, consacrarea constituţională a unei astfel de dispoziţii ar permite nu numai completarea competenţei de legiferare a Parlamentului, ci şi instituirea, prin lege organică, unor mecanisme mai eficiente de urmărire a aplicării legilor şi de evaluare a rezultatelor acestora, precum:

- obligaţia Guvernului de a transmite Parlamentului, în termen de 1 an de la promulgarea legii, bilanţul măsurilor de reglementare elaborate şi publicate;

- posibilitatea Parlamentului de a solicita/de a participa la elaborarea de studii de impact la proiectele de lege susceptibile de a fi înscrise pe ordinea de zi;

- înfiinţarea, în cadrul fiecărei Camere, a unei structuri speciale  având ca atribuţie urmărirea aplicării legilor şi evaluarea rezultatelor implementării acestora;

- posibilitatea înfiinţării, de către comisiile permanente, a unor misiuni de informare cu competenţe în urmărirea şi evaluarea aplicării anumitor legi.
II. FUNCTIA DE CONTROL A PARLAMENTULUI – GARANT AL FUNCŢIEI NORMATIVE

Între cele două funcţii tradiţionale ale Parlamentului – cea de legiferare şi cea de control există o legătură indisolubilă: pe de o parte, funcţia de legiferare poate fi exercitată în mod corespunzător numai prin controlul riguros al modului de aplicare a legilor adoptate şi, pe de altă parte, competenţa controlului asupra autorităţii însărcinate cu executarea legii aparţine membrilor Parlamentului.

Deficienţele în urmărirea aplicării legilor slăbesc nu numai funcţia de control a Parlamentului, ci şi pe cea legislativă; în această relaţie reciprocă, întărirea funcţiei de control are ca efect implicit consolidarea funcţiei de legiferare.

1. Imperativul controlului aplicării legilor
Mai bine controlată, legea este mai bine aplicată. Competenţa controlului aplicării legilor ar permite legiuitorului să aprecieze viabilitatea efectelor opţiunilor sale şi ar conduce la eliminarea oricărei îndoieli referitoare la aplicarea textelor normative.
Obstacole în aplicarea legii. Conform statisticilor prezentate în Raportul anual al Senatului privind controlul aplicării legilor (2004-2005), între 1/5 şi 1/3 din numărul total al legilor adoptate au aplicare directă; cele mai numeroase sunt însă legile care necesită reglementări de aplicare
. Dacă, teoretic, pentru o lege nouă sunt necesare, în medie, 5 texte de aplicare, practic, pentru fiecare lege se elaborează 12. 
Guvernul hotărăşte asupra modalităţilor de punere în aplicare a legilor (ritm/termen de elaborare). De regulă, cauzele invocate pentru explicarea întârzierilor în adoptarea şi publicarea măsurilor de aplicare a legilor se referă la: dificultăţi determinate de obligaţia ministerelor de a pregăti alte proiecte normative; caracterul laborios al pregătirii/negocierii măsurilor de aplicare; neînţelegerile apărute între ministerele iniţiatoare; aşteptarea unor măsuri legislative noi cu eventuale incidenţe asupra legii în cauză.

 Statistici puţin încurajatoare. Raportul anual al Senatului privind controlul aplicării legilor (2004/2005) a relevat următoarele:

- nivelul punerii în practică a legilor care prevăd explicit obligaţia elaborării de reglementări de aplicare a fost sub aşteptări, respectiv de 16,4% (14,4% în 2003/2004 şi 9,7% în 2002/2003);

- unul din şase texte de aplicare a fost elaborat într-un termen mai mare de 6 luni;

- în septembrie 2005, pentru 51,5% din legile adoptate care impuneau măsuri de aplicare, nu se publicase nici o reglementare de executare;

- numai 9,1% din legile care necesitau măsuri de aplicare au fost puse, în întregime, în executare (în 2003/2004, procentul a fost de 9,7%);

În Raport s-a mai arătat faptul că, dintr-un total de 1.000 de legi adoptate în perioada iunie 1981-mai 2006 , 222 de legi nu sunt încă aplicate în întregime.  

2. Circumstanţe agravante ale inflaţiei normative

O presiune crescândă incontestabilă. ”În ultimii 30 de ani, numărul mediu al legilor adoptate a crescut, anual, cu 35%. Aceste cifre subestimează realitatea întrucât legea reprezintă doar o parte din edificiul normativ, din care fac parte, de asemenea,  decretele, hotărârile şi circularele de toate tipurile. Astfel, în 1991, erau în vigoare 82.000 de decrete, media anuală a perioadei fiind de 670 decrete/an. Producţia a crescut puternic între 1995 şi 2002, numărul total al decretelor emise în această perioadă fiind de aproximativ 11.000. În plus, mărimea medie a textelor a crescut de la 93 de rânduri/lege în 1950, la 220 rânduri în anii 1990. Astfel, între 1976 şi 1990, volumul „Jurnalului Oficial” s-a multiplicat de 2,4 ori. (...) nu există instrumente statistice sistematice care să permită cunoaşterea numărului total al reglementărilor. Totuşi, unii estimează că numărul legilor este de 8.000, iar numărul diverselor reglementări (decrete, hotărâri, circulare) este de 400.000” 
.

Inflaţia normativă este demonstrată de evoluţia unor indicatori relevanţi (deşi adesea aceştia sunt pur cantitativi):

- Numărul legilor adoptate/an parlamentar – indicator important îndeosebi în evaluarea celorlalţi indicatori în materie: 1999/2000–53 legi; 2000/2001–42 legi; 2001/2002– 40 legi; 2002/2003–55 legi; 2003/2004–48 legi; 2004/2005– 8 legi. 

- Lungimea textelor normative: în literatura de specialitate s-a arătat că, deşi legile sunt mai puţin numeroase, acestea au devenit „mai lungi, mai detaliate şi adesea mai confuze. Jurnalul Oficial, care în 1976 a avut un total de 7000 pagini, a numărat, în anul 2004, nu mai puţin de 23.000 pagini” 
. 

 - Numărul de pagini şi greutatea Colecţiei de legi
: dacă în 1990 numărul de pagini era de 1.055 şi greutatea de 1.494 grame, în 2000 cifrele erau de 1.663 pagini şi 2.780 grame, iar în 2004 de 2.556 pagini şi  3.266 grame.

- Creşterea numărului de ordonanţe: în anul 2004, pentru prima oară, numărul ordonanţelor – 54 - a depăşit numărul legilor – 39; în anul 2005, cifrele au fost de 85 şi, respectiv, 50.
III. MIJLOACE DE EVALUARE ŞI CONTROL AL APLICĂRII LEGILOR
1. Circularele primului ministru
Circulara primului ministru din 21 noiembrie 1995 a introdus, cu titlu experimental, pentru perioada 1 ianuarie-31 decembrie 1996,  cerinţa elaborării studiilor de impact, pentru „a permite Parlamentului şi Guvernului să legifereze şi să reglementeze în cunoştinţă de cauză, prin clarificări, mai bune decât cele existente în prezent, aduse conţinutului şi incidenţelor proiectelor care le sunt prezentate”
. 
Procedura a fost consolidată prin Circulara din 26 ianuarie 1998 care a definit într-o manieră completă câmpul de aplicare şi conţinutul studiilor de impact, precum şi condiţiile de elaborare, valorificare şi difuzare a acestora: „Obiectul studiului de impact constă în evaluarea a priori a efectelor administrative, juridice, sociale, economice şi bugetare ale măsurilor avute în vedere şi a tuturor consecinţelor  acestora, anterior adoptării deciziei politice. ”
 
Conform Raportului Mandelkern
, în anul 2002, după cinci ani şi jumătate de la introducere, efectul studiilor de impact a fost „(...) puţin încurajator”, date fiind conţinutul insuficient şi lacunar şi întârzierile în elaborare.   

Circulara din 30 septembrie 2003 referitoare la calitatea reglementării a înlăturat caracterul obligatoriu al elaborării studiilor de impact, urmând ca acestea să însoţească, în funcţie de complexitatea proiectului de act normativ, numai anumite proiecte normative. 
În Raportul public din 2006 al Consiliului de Stat s-a apreciat însă că proiectele de acte normative „continuă să fie însoţite de o simplă expunere de motive care, în realitate, constituie o justificare mai mult sau mai puţin argumentată a textului, realizată de serviciul care l-a redactat. Se constată chiar şi un regres în această privinţă: după ce au devenit pur formale, studiile de impact au fost implicit abandonate”
. 
 În acelaşi timp, nu pot fi contestate anumite evoluţii pozitive din domeniu. Astfel, Ghidul pentru elaborarea textelor legislative şi de reglementare, întocmit în comun de Secretariatul general al Guvernului şi Consiliul de Stat, care conţine un capitol distinct referitor la procedura elaborării decretelor de aplicare a legii reprezintă un instrument deosebit de util pentru iniţiatori. (Anexa 1)

Publicarea pe site-ul „Legifrance” a calendarului apariţiei reglementărilor de aplicare constituie un instrument de control inedit şi eficient. 
2. Controlul parlamentar 
a. Mijloace clasice de control şi de evaluare 
▪ Birourile parlamentare de evaluare - structuri parlamentare de analiză a proiectelor de lege şi de  evaluare a legislaţiei (Anexa 2):
- Biroul parlamentar de evaluare pentru cercetare ştiinţifică şi tehnologică; autor a 90 de rapoarte, deţine o poziţie solidă în cadrul dispozitivului de expertiză al Parlamentului;
- Biroul parlamentar de evaluare a legislaţiei; în cei 10 ani de la înfiinţare (1996) a elaborat 2 rapoarte: unul referitor la exercitarea acţiunii civile de către asociaţii şi cel del doilea referitor la  prevenirea şi soluţionarea dificultăţilor întreprinderilor;
 - Biroul parlamentar de evaluare a politicilor publice, creat prin Legea 517/1996, a fost desfiinţat prin Legea finanţelor pe 2001, datorită caracterului redundant (activitatea sa se suprapunea activităţii comisiilor permanente pentru finanţe) şi a dificultăţilor provocate de structura sa bicamerală
; 
- Biroul parlamentar de evaluare a politicilor din domeniul sănătăţii; a elaborat 4 rapoarte privind: rezultatele depistării cancerului la sân; prevenirea handicapurilor la copii; boala Alzheimer şi bolile înrudite; nutriţia şi prevenirea obezităţii.
▪ Comisiile de anchetă şi misiunile de informare. Aparţinând procedurilor clasice de investigaţie, comisiile de anchetă şi misiunile de informare instituite de comisiile permanente au desfăşurat, în mod progresiv, şi activităţi de evaluare. 
De exemplu, în rezoluţia privind înfiinţarea comisiei de anchetă pentru cercetarea disfuncţionalităţilor justiţiei manifestate în cazul „Outreau”
 s-a prevăzut necesitatea evaluării reglementărilor existente în materie penală: „Este într-adevăr important să se cunoască de ce structura penală, care a funcţionat conform legii, a putut provoca un astfel de dezastru penal, şi de ce sistemul nostru judiciar, care a funcţionat conform reglementărilor în vigoare, a putut provoca o astfel de eroare judiciară”. 
În ce priveşte misiunile de informare, art.145 din Regulamentul Adunării Naţionale  prevede competenţa comisiilor permanente de a încredinţa unui/mai multor membri o misiune temporară de informare în ce priveşte modul de aplicare a unei legi; din anul 2003, această competenţă a fost conferită şi Conferinţei preşedinţilor.
 
Deşi rapoartele comisiilor de anchetă/misiunilor de informare sunt documente importante pentru evaluarea, de către Parlament, a politicilor publice, caracterul lor temporar şi specific nu are ca efect exercitarea unui controlul sistematic al aplicării legilor adoptate.
 ▪ Întrebările ca modalitate de informare 

Prin adresarea de întrebări orale/scrise membrilor Guvernului, parlamentarii se informează, cu regularitate, asupra apariţiei decretelor de aplicare a unei anumite legi sau asupra legilor pentru care nu au fost luate toate măsurile de aplicare. 
Această procedură nu constituie însă un mijloc de control suficient pentru Parlament.
b.  Măsuri de sistematizare

La Senat, fiecare comisie permanentă urmăreşte aplicarea textelor normative pe care le-a examinat; anual, elaborează un bilanţ complet al textelor normative adoptate pentru care nu au fost elaborate reglementări de aplicare.
Din martie 2005, pentru fiecare lege promulgată, pe site-ul Senatului se publică lista/calendarul măsurilor de reglementare necesare.
Deşi prezintă o anumită importanţă, aceste măsuri nu au condus la modificarea semnificativă a practicilor guvernamentale şi administrative în domeniu.
La Adunarea Naţională, din 2004, noul alineat 8 al art.86 din Regulament a instituit un dispozitiv de control permanent al aplicării legilor. Numeroase rapoarte elaborate după instituirea acestui dispozitiv constituie dovezi ale contribuţiei substanţiale ale noii proceduri, bazată pe implicarea directă a raportorilor şi a membrilor comisiilor
. 
Cu toate acestea, 3 deficienţe majore continuă să se manifeste:
- Parlamentul rămâne tributar informaţiilor transmise de Guvern, raportorul neavând competenţa efectuării de investigaţii la faţa locului; 
- raportul se aprobă cu majoritate de voturi, fapt ce exercită (probabil) un efect moderator asupra criticilor care pot fi făcute de membrii comisiei;
- un control, inclusiv calitativ, nu permite o analiză tot atât de aprofundată ca cea realizată de un exerciţiu autentic de evaluare.

c. Rapoartele Guvernului 

Numeroase dispoziţii legislative prevăd obligaţia Guvernului de a depune la Parlament rapoarte referitoare la aplicarea unei legi/dispoziţii/ ansamblu de dispoziţii. În practică, Guvernul pare să considere această obligaţia ca fiind pur facultativă, cu atât mai mult cu cât nedepunerea rapoartelor nu atrage nici o sancţiune. 

Conform art.67 din Legea 1343/10.12.2004 privind simplificarea legislaţiei, Guvernul are obligaţia de a prezenta Parlamentului, în termen de 6 luni de la data intrării în vigoare a unei legi, un raport referitor la punerea ei în aplicare. În perioada 10 decembrie 2004 - 21 ianuarie 2006, nici un raport nu a fost depus la Parlament în baza acestui articol. După 21 ianuarie 2006, ca urmare a Circularei primului ministru din 20 ianuarie 2006 în care s-a insistat asupra necesităţii respectării acestei cerinţe legale, au fost depuse primele rapoarte. 

d. Controlul în materie financiară

 Art.47 din Constituţie consacră competenţa de control a Parlamentului asupra execuţiei legilor privind finanţele publice, cu sprijinul Curţii de Conturi. 

Legea organică nr.692/2001 referitoare la legile finanţelor prevede obligaţia depunerii, la Parlament, a tuturor documentelor necesare informării sale prealabile şi atribuie preşedinţilor, raportorilor generali şi raportorilor speciali ai comisiilor de finanţe competenţe de investigare similare celor ale comisiilor de anchetă (investigarea concretă la faţa locului, solicitarea/primirea tuturor documentelor de ordin financiar şi administrativ, asistenţă specializată acordată de Curtea de Conturi).

Modelul controlului în materie bugetară a fost transpus şi în domeniul finanţelor sociale, prin introducerea art.47-1 în Constituţie (referitor la adoptarea de către Parlament a legilor de finanţare pentru asigurările sociale), al adoptării Legii organice nr.881/2005 privind legile de finanţare pentru asigurările sociale şi al creării de  misiuni de evaluare şi control al modului de aplicare a legii finanţelor sociale. 

Anexa 1
Ghid pentru elaborarea textelor legislative şi de reglementare
(Fişa 2.2.7. Legile. Texte de aplicare)
“Textele de aplicare a legilor (decrete, hotărâri, eventual convenţii, măsuri individuale) trebuie elaborate într-un termen de maximum 6 luni. Pentru a se respecta acest termen, textele trebuie elaborate, în măsura posibilului, simultan cu proiectul de lege. (…)

Respectarea acestei reguli implică urmărirea textelor de către ministerul responsabil prin aplicarea hărţii de calitate a reglementării. Secretariatul general al Guvernului organizează, în strânsă legătură cu fiecare minister, urmărirea decretelor de aplicare a legilor.
De altfel, în aplicarea art.86 din Regulamentul Adunării Naţionale, raportorul unei comisii pentru o lege sau, în lipsa acestuia, un alt deputat desemnat de comisia competentă, prezintă raportul privind aplicarea legii, în termen de 6 luni de la intrarea în vigoare a acesteia. Dacă textele de reglementare necesare nu au fost adoptate, comisia procedează la audierea raportorului la expirarea unui nou termen de 6 luni. La Senat, un raport privind aplicarea legilor, care sintetizează observaţiile comisiilor permanente, se prezintă în fiecare an Conferinţei Preşedinţilor; raportul se publică.
În afară de aceasta, articolul 67 din Legea nr.2004-1343 din 9 decembrie 2004 a prevăzut prezentarea de către Guvern a unui raport de punere în aplicare a fiecărei legi într-un termen de 6 luni de la intrarea în vigoare a legii respective.
1. Calendarul decretelor de aplicare şi urmărirea acestuia


De la adoptarea definitivă a legii de către Parlament, Secretariatul general al Guvernului sesizează ministerul principal responsabil şi îi solicită lista decretelor de aplicare necesare şi calendarul previzional de intrare în vigoare. În cazul în care legea adoptată  implică decrete elaborate de mai multe ministere, este sesizat fiecare minister în cauză. În cel mai scurt timp, ministerul responsabil trebuie să transmită Secretariatului general al Guvernului.aceste documente. De regulă, calendarul previzional nu trebuie să conţină termene de adoptare mai mari de 6 luni.


Documentul pregătit de ministerul principal responsabil cuprinde lista şi numărul decretelor necesare şi, pentru fiecare decret, serviciul sau biroul însărcinat cu elaborarea sa, obiectul, articolul/articolele legii în aplicarea căruia/cărora este elaborat şi baza lor legală, natura sa (decret al Consiliului de Stat, al Consiliului de Miniştri), consultările obligatorii şi calendarul acestor consultări, data avută în vedere pentru sesizarea Consiliului de Stat atunci când decretul este un decret aprobat/de competenţa Consiliului de Stat  şi data avută în vedere pentru publicarea decretului în Jurnalul Oficial. Pentru o mai bună programare a organizării eventuale de reuniuni interministeriale şi examinarea, atunci când este necesar, a decretelor de către Consiliul de Stat, aceste informaţii trebuie însoţite de indicaţii referitoare la prioritatea sau urgenţa deosebită a publicării unui decret.


Calendarul decretelor de aplicare se publică pe site-ul Legifrance.


Periodic, Secretariatul general al Guvernului raportează primului ministru  evoluţia aplicării legilor votate.


2. Contrasemnarea decretelor de aplicare


Contrasemnăturile se strâng cât mai rapid posibil. In acest scop:

· se va face recurs la metoda contrasemnării simultane
· serviciile nu vor fi sesizate din nou pentru aviz, cu excepţia cazului în care este necesară contrasemnătura unui ministru care nu a fost consultat la elaborarea textului

dacă sunt îndeplinite toate condiţiile necesar, aceste decrete pot fi supuse contrasemnăturilor conform procedurii accelerate.”
Anexa 2
Birouri parlamentare de evaluare

1. Biroul parlamentar de evaluare pentru cercetare ştiinţifică şi tehnologică.  Biroul are misiunea „de a informa Parlamentul asupra consecinţelor opţiunilor cu caracter ştiinţific şi tehnologic, pentru ca acesta să adopte deciziile în cunoştinţă de cauză. În acest scop, colectează informaţii, implementează programe de studii şi efectuează evaluări” (Art.6.a, Legea nr.609/8 iulie 1983). 

Biroul este alcătuit din 18 deputaţi şi 18 senatori, desemnaţi în cadrul fiecărei Camere, cu respectarea reprezentării proporţionale a grupurilor politice. În desfăşurarea activităţii, acesta este sprijinit de un consiliu ştiinţific compus din 24 de personalităţi din domeniul ştiinţei şi tehnologiei.

2. Biroul parlamentar de evaluare a legislaţiei. Creat în baza Legii 516/ 1996,  acesta a fost investit cu competenţa colectării de informaţii şi elaborarea de studii pentru evaluarea adaptării legislaţiei la situaţiile pe care le reglementează, fără a aduce atingere competenţelor comisiilor permanente. Este compus din 2 delegaţii: a Adunării Naţionale şi a Senatului. Fiecare delegaţie este formată din membrii de drept (preşedinte comisiei juridice şi câte un reprezentant al fiecărei comisii permanente) şi 8 membri desemnaţi de grupurile politice parlamentare.

3. Biroul parlamentar de evaluare a politicilor din domeniul sănătăţii, creat conform Legii 1487/2002 privind finanţarea asigurărilor sociale pentru 2003 „are ca misiune informarea Parlamentului asupra consecinţelor opţiunilor în domeniul sănătăţii publice”. 
Biroul este format din preşedinţii comisiilor pentru probleme sociale din cadrul Adunării Naţionale şi Senatului, precum şi din raportorii acestor comisii pentru problemele asigurărilor de sănătate, şi din 10 deputaţi şi 10 senatori desemnaţi de grupurile politice parlamentare.
Activitatea Biroului este sprijinită de un consiliu de experţi compus din 6 personalităţi din domeniul sănătăţii publice.

�Raporturile dintre Parlament şi Guvern.  Articolul 34. 


Legea este votată de către Parlament.


Legea stabileşte regulile privind :


- drepturile civice şi garanţiile fundamentale acordate cetăţenilor pentru exercitarea libertăţilor publice ; obligaţiile impuse de apărarea naţională cetăţenilor în ce priveşte persoana şi bunurile acestora ;


- naţionalitatea, starea şi capacitatea persoanelor, regimurile matrimoniale, succesiunile şi liberalităţile ;


- stabilirea infracţiunilor şi delictelor, precum şi a sancţiunilor care le sunt aplicabile ; procedura penală ; amnistia ; crearea unor noi ordini de jurisdicţie şi statutul magistraţilor;


- modalităţile de fixare a impozitelor datorate statului ; nivelul şi modalităţile de încasare de impozitelor de orice natură ; regimul emisiunilor monetare ;


De asemenea,  legea stabileşte regulile privind :


- regimul electoral pentru adunările parlamentare şi adunările locale ;


  - crearea de categorii de instituţii publice ;


-  garanţiile fundamentale acordate funcţionarilor civili şi militari ai statului ;


-  naţionalizările de întreprinderi şi transferurile de proprietate a întreprinderilor din sectorul public în sectorul privat.


Legea stabileşte principiile fundamentale ale :organizării generale a apărării naţionale ; administrării libere a colectivităţilor teritoriale, competenţelor şi resurselor acestora ; învăţământului ; conservării mediului ; regimului proprietăţii, al drepturilor reale şi al obligaţiilor civile şi comerciale ; dreptului muncii, dreptului sindical şi al securităţii sociale.


Legile de finanţe stabilesc resursele şi obligaţiile statului în condiţiile şi sub rezervele prevăzute prin lege organică.


Legile de finanţare a asigurării sociale stabilesc condiţiile generale pentru echilibrul financiar şi, ţinând cont de prevederile referitoare la încasări, fixează obiectivele pentru cheltuieli, în condiţiile şi sub rezervele stipulate prin lege organică.


Legile de program stabilesc obiectivele acţiunii economice şi sociale a statului.


Dispoziţiile prezentului articol vor putea fi precizate şi completate prin lege organică.





� Din experienţa ultimelor legislaturi, s-a constatat că, deşi Guvernul manifestă tendinţa de a impune termene strânse de adoptare a legii, acesta elaborează, în termenul  legal de 6 luni, cel mult o jumătate din măsurile de aplicare necesare. Nu sunt rare cazurile în care legile nu sunt niciodată aplicate în totalitate (procentul acestora a fost de ¼ din numărul total al legilor adoptate în ultimii 20 de ani).


� Rapport fait au nom de la Commission des lois constitutionnelles, de la législation et de l’administration générale de la République sur la Proposition de loi constitutionnelle (No.241 rectifié) de MM. Paul Quilès, Jean-Marc Ayrault et des members du Groupe socialiste et apparentés, tendant à modifier l’article 34 de la Constitution afin d’élargir les pouvoirs du Parlement (No.3075/10 mai 2006)


� Conferinţa Preşedinţilor reuneşte, sub autoritatea Preşedintelui Senatului, pe cei 6 vicepreşedinţi ai Senatului, preşedinţii celor 6 grupuri politice, preşedinţii celor 6 comsiii permanente, raportorul general al Comisiei pentru finanţe şi preşedintele Delegaţiei Senatului pentru Uniunea Europeană. Un membru al Guvernului – în general ministrul pentru relaţia cu Parlamentul – participă la reuniunile săptămânale  ale Conferinţei Preşedinţilor, care au loc, de regulă, în ziua de marţi.


� Rapport du Groupe de réflexion sur l'institution sénatoriale, Présenté par M. Daniel Hoeffel, vice-président du Sénat, au Bureau du Sénat, le 1-er Juillet 2002, p.4





� Pascal Clément, Rapport fait au nom de la commission des lois sur la proposition de résolution tendant à compléter le Règlement de l’Assemblée nationale et à modifier ses articles 14, 50, 65,  91, 104   et 128, l’Assemblée nationale, XII-e legislature, no.698, 18 mars 2002, p.10


� Comité consultatif pour la révision de la Constitution présidé par le doyen Georges Vedel, Propositions pour une révision de la Constitution, Rapport remis le 15 février 1993 au Président de la République. La documentation française, Collection des rapports officiels, 1993 


(Comitetul consultativ pentru revizuirea Constituţiei, înfiinţat prin Decretul din 2 decembrie 1992 al Consiliului de Miniştri, a avut ca misiune „avizarea propunerilor de revizuire a Constituţiei pe care Preşedintele Republicii le-a făcut publice la 30 noiembrie 1992.)


� În anul parlamentar 2003-2004, pentru aplicarea a 33 (dintr-un total de 48) legi adoptate au fost necesare 670 măsuri de reglementare.


� „La capacité du gouvernement à produire des réglementations de grande qualité en France”, OECD, 6 Juillet, 2004


� Bernard Stirn, „Lois et règlements: le paradoxe du désordre”, Revue du droit public et de la science politique, 2006 (no.1), p.133


� Publicaţia oficială a Adunării Naţionale


�Circulaire du 21 novembre 1995 relative à l'expérimentation d'une étude d'impact accompagnant les projets de loi et de décret en Conseil d'Etat.


� Art.II, Circulara primului ministru din 26 ianuarie 1998 referitoare la studiile de impact pentru proiecte de lege şi de decret depuse la Consiliul de Stat.


� Dieudonné Mandelkern, président, Rapport du groupe de travail interministériel sur la qualité de la réglementation, Ministère de la fonction publique, 2002, p.104


� Conseil d’État, „Sécurité juridique et complexité du droit”, Rapport public 2006, La documentation française, Études et documents du Conseil d’État no.57, 2006, p.305 


� Biroul era format din două delegaţii: una a Adunării Naţionale şi una a Senatului. Fiecare delegaţie este alcătuită din membrii de drept (preşedintele şi raportorul general al comisiei pentru finanţe, precum şi câte un reprezentant al fiecărei comisii permanente) şi  8 membri desemnaţi de grupurile politice parlamentare.


�"Afacerea Outreau" s-a declanşat în anul 2001, când în oraşul francez cu acelaşi nume, s-a reclamat un caz de abuz sexual asupra unor copii. Cercetările procurorilor au dus la depistarea a 18 persoane (educatori, aprozi, oameni ai bisericii, taximetrişti etc.), care ulterior au fost arestate pe perioade de la unu la patru ani. După o anchetă de trei ani, în iulie 2004, şapte persoane au fost achitate, iar la apelul din noiembrie 2005, alte şase persoane au fost declarate nevinovate. 


Cazul, extrem de mediatizat, care a provocat distrugerea a 13 vieţi şi sinuciderea unei persoane în închisoare, a declanşat o furie imensă a populaţiei contra magistraţilor vinovaţi. Judecătorul de fond, care a prelungit permanent mandatele, a fost audiat de comisia de anchetă a Parlamentului. Dramatismul cazului l-a determinat pe preşedintele Franţei Jacques Chirac să prezinte scuze publice familiilor distruse. La fel a procedat şi procurorul general al Republicii, care a venit in sala de judecată neanunţat, chiar inaintea verdictului final de achitare, pentru a prezenta scuze in numele Justiţiei franceze.


� Din 2003, Conferinţa Preşedinţilor a constituit 9 misiuni de informare pentru constatarea situaţiilor existente şi pentru formularea de propuneri. Propunerile prezentate de Misiunea de informare pentru portul semnelor religioase la şcoală şi misiunea de informare pentru asistarea persoanelor aflate la sfârşitul vieţii au fost deja transpuse în lege.


� Astfel: comisia pentru afaceri culturale, familiale şi sociale examinează rapoartele de aplicare în prezenţa miniştrilor implicaţi (ceea ce permite tuturor membrilor comisiei să adreseze întrebări ministrului); intervenţia personală a raportorului conduce la accelerarea apariţiei anumitor decrete. Astfel, un membru al Comisiei legislative a arătat că „presiunile prieteneşti” pe care le-a făcut au condus la apariţia, în ajunul prezentării raportului de aplicare a legii privind controlul imigraţiei, şederea străinilor în Franţa şi naţionalitatea, a unui decret important privind străinii grav bolnavi; numeroase imperfecţiuni ale Legii 204/2004 privind adaptarea justiţiei la evoluţiile criminalităţii, relevate de raportul privind aplicarea acestei legi, au fost corectate de art.39 al Legii 1549/2005 privind regimul recidivei în cazul infracţiunilor penale; audierile şi deplasările raportorului în cadrul exercitării „dreptului de urmărire” au condus la o mai bună apreciere a aplicării legii. Cel de-al doilea raport de aplicare a legii privind adaptarea justiţiei la evoluţiile criminalităţii a permis, de exemplu, evidenţierea unor aspecte referitoare la creşterea spectaculoasă a cheltuielilor legate de actul de justiţie, la problemele legate de executarea pedepselor sau de adaptarea procedurii de prezentare în faţa instanţelor judecătoreşti în cazul recunoaşterii prealabile a vinovăţiei.

